
DĀVJA SĪMAŅA FILMA “TĒVS NAKTS” 
MĀCĪBU PALĪGMATERIĀLI SKOLOTĀJIEM 

Auditorija: 10.–12. klase 
Mācību priekšmeti: latviešu valoda, vēsture, kultūra un māksla 
Atslēgvārdi: vēsture, holokausts, vēsturiskā atmiņa, varonība

Saturs:
1. Filmas apraksts
2. Žaņa Lipkes tēla analīze. Darbs ar tekstu
3. Tests. Darbs ar tekstu
4. Diskusija par filmas recenziju
5. Muzeja apmeklējums. Vēstures reprezentācija kino
6. Papildu filmas skatīšanās. Holokausta tēma kino 
7. Diskusija. Tēma: varonība

1. Filmas apraksts: 
Ir sācies Otrais pasaules karš. Žanis Lipke (Artūrs Skrastiņš) strādā Rīgā izvietotajā nacistu “Luffwaffe” aviācijas rūpnīcā, kur ik dienu spaidu darbos tiek vesti geto ieslodzītie ebreji. Būdams aizrautīgs un bezbailīgs avantūrists, Žanis izdomā, kā izglābt rūpnīcā strādājošos, nāvei nolemtos ebrejus, un savas mājas pagalmā izrok bunkuru viņu slēpšanai. Viņa lēmums strauji maina ģimenes dzīvi. Nenoteiktā kara laika ikdiena kļūst arvien bīstamāka Žanim, viņa sievai Johannai (Ilze Blauberga) un mazajam puisēnam Zigim (Matīss Kipļuks), uz kuru pleciem gulstas noslēpums viņu Ķīpsalas nama pagalmā. 
Režisora Dāvja Sīmaņa filma “Tēvs nakts” (2018) ir viena no 16 filmām, kas tapusi programmā “Latvijas filmas Latvijas simtgadei”. Tā ir pirmā filma, kas ataino holokausta notikumus Latvijā, vēstot par rīdzinieka Žaņa Lipkes un viņa ģimenes drosmi un uzņēmību, glābjot ebrejus Otrā pasaules kara laikā. 
Latvijas Republikas eksprezidente Vaira Vīķe-Freiberga pēc filmas pirmizrādes rakstīja: “Tēvs Nakts ir ne tikai aizraujoša un satriecoša kinofilma kā patstāvīgs mākslas darbs, tas ir patiess stāsts par Žani Lipki, vienkāršu strādnieku no četrdesmito gadu Ķīpsalas, kurš sekoja savai sirdsapziņai un necilvēcīgos vācu okupācijas gados glāba daudzus desmitus Latvijas ebreju no drošas nāves, pats gadiem ilgi riskējot ar savu un savu tuvinieku dzīvību. Žanis Lipke ir vārds, kuru katram latvietim vajadzētu zināt un cienīt. Filma par viņu ir mūsu valsts simtgadei vispiemērotākā dāvana.”[footnoteRef:0] [0:  Simtgades filmu “Tēvs Nakts” dažās dienās noskatījušies jau 6000 skatītāju. Pieejams: https://www.nkc.gov.lv/lv/jaunums/simtgades-filmu-tevs-nakts-dazas-dienas-noskatijusies-jau-6000-skatitaju] 

2. Žaņa Lipkes tēla analīze. Darbs ar tekstu 

Laiks: 35 min.
Mācību priekšmets: latviešu valoda 
Atslēgvārdi: īsais viedoklis, darbs ar tekstu, Žanis Lipke, kino kritika 


Izlasiet fragmentus no trim recenzijām par filmu “Tēvs nakts”. Veiciet uzdevumus. 

“Tēvs Nakts” lielākais svars, protams, gulstas uz galvenās lomas atveidotāja Artūra Skrastiņa pleciem. Ņemot vērā, ka viņš ir viens no Latvijas iemīļotākajiem un populārākajiem aktieriem (gan teātrī, gan kino) tas ir liels izaicinājums – izveidot tēlu, kas atšķirtos no jau ierastajiem. Un šoreiz mēs ieraugām Artūru Skrastiņu pavisam citā ampluā - dramatisks, pieklusināts, taču iekšēji kūsājošs, stiprs cilvēks, kura piedzīvotais viņu izmaina neatgriezeniski. Atbildības nasta pat tīri fiziski ir nospiedusi viņa plecus.[footnoteRef:1] [1:  Izglābt visu pasauli. Recenzija par filmu "Tēvs Nakts". Pieejams: https://jauns.lv/raksts/izklaide/301565-izglabt-visu-pasauli-recenzija-par-filmu-tevs-nakts ] 

Žanis ir citāds, un taisnība jaunajam ebrejam, kurš uztraukti musina nelaimes biedrus, – viņam taču nav plāna, ko ar mums darīt! Jā, plāna nav, jo tas bijis cilvēcisks instinkts, kuram Žanis ļaujas pa pussolītim, nekad droši nezinādams, kas notiks tālāk. "Rīt vēl kādu vedīsi? – Es vēl nezinu!".[footnoteRef:2]  [2:  Filmas “Tēvs Nakts” recenzija. Pacelties, nevis nogrimt. Pieejams: https://www.diena.lv/raksts/kd/recenzijas/filmas-_tevs-nakts_-recenzija.-pacelties-nevis-nogrimt-14207688 ] 

Artūra Skrastiņa tēlojums ir izteiksmīgs, empātisks un izcils. Vienlaikus Žaņa Lipkes tēls netiek idealizēts, viņš nav tikai cildenais un ideālais varonis, kas nekļūdīgi un apņēmīgi īsteno savu mērķi. Viņš nelegāli tirgo kandžu, lai nopelnītu iztiku ne tikai sev, bet vēlāk arī izglābtajiem ebrejiem.[footnoteRef:3]  [3:  Recenzijas vietā dažas piezīmes pēc Dāvja Sīmaņa filmas “Tēvs Nakts” noskatīšanās. Pieejams: https://arterritory.com/lv///22995-recenzijas_vieta_dazas_piezimes_pec_davja_simana_filmas_tevs_nakts_noskatisanas ] 

a. Formulējiet visos trīs recenziju fragmentos ietverto tematu! 
b. Uzrakstiet īso viedokli par Žaņa Lipkes tēlu filmā “Tēvs Nakts”. (70 - 90 vārdi) 





3. Tests. Darbs ar tekstu

Laiks: 10 min. 
Mācību priekšmets: latviešu valoda 
Atslēgvārdi: Žanis Lipke, kino kritika 

Izmantojot fragmentus no recenzijām, atzīmējiet kādā nozīmē tekstā tiek lietoti vārdi:

Izaicinājums – 
· duelis, kurā tiek noteikts uzvarētājs; 
· paveikts darbs, kas pretējs ierastajam; 
· rīcība, kas pamudina uz pretdarbību. 
Cilvēcisks – 
· tāds, kurā izpaužas cilvēkam raksturīgas īpašības; 
· tāds, kas raksturīgs tikai Žanim Lipkem; 
· tāds, ko iemieso tikai cilvēks. 
Empātisks – 
· tāds, kas ļauj līdzjust galvenā varoņa iekšējam konfliktam;
· tāds, kurš ir varonīgs; 
· tāds, kurš neatlaidīgi tiecas uz savu mērķi.  
Ampluā – 
· izmaiņas aktiera sejas vaibstos;
· aktierim neierasts lomas tips, kas neatbilst aktiera talanta īpatnībām (piem., mīlētāja, varoņa, ļaundara, vientieša loma);
· rekvizīti, kas palīdz iejusties lomā.
Idealizēts – 
· netiek padarīts svešs;
· Padarīt par kāda ideālu;
· Netiek iedomāts, iztēlots par labāku, nekā ir īstenībā; netiek piedēvētas tam ideāla īpašības.



4. Diskusija par filmas recenziju 

Laiks: 30 min. 
Mācību priekšmets: latviešu valoda 
Atslēgvārdi: Žanis Lipke, kino kritika, recenzija

Izlasiet vismaz divas recenzijas par filmu “Tēvs Nakts”. Atbildiet uz jautājumiem un pārrunājiet tos klasē! 

Recenzijas: 
1. Dmitrijs Rancevs. Tēvs Nakts. Varonības ne-banalitāte. KinoRaksti. Pieejams: https://www.kinoraksti.lv/domas/tevs-nakts-varonibas-nebanalitate-476 
2. Elīna Marta Martinsone. Izglābt visu pasauli. Recenzija par filmu “Tēvs Nakts”. KasJauns. Pieejams: 
https://jauns.lv/raksts/izklaide/301565-izglabt-visu-pasauli-recenzija-par-filmu-tevs-nakts 
3. Kristīne Matīsa. Filmas “Tēvs Nakts” recenzija. Pacelties, nevis nogrimt. Kultūras Diena. Pieejams: 
https://www.diena.lv/raksts/kd/recenzijas/filmas-_tevs-nakts_-recenzija.-pacelties-nevis-nogrimt-14207688 
4. Viktors Freibergs. Recenzijas vietā dažas piezīmes pēc Dāvja Sīmaņa filmas “Tēvs Nakts” noskatīšanās. Arterritory. Pieejams:
https://arterritory.com/lv///22995-recenzijas_vieta_dazas_piezimes_pec_davja_simana_filmas_tevs_nakts_noskatisanas 
5. Mārtiņš Mintaurs. Darbs un materiāls. Pārdomas pēc filmas 'Tēvs Nakts' noskatīšanās. Delfi. Pieejams:
https://www.delfi.lv/kultura/news/screen/darbs-un-materials-pardomas-pec-filmas-tevs-nakts-noskatisanas.d?id=51279905 
6. Aivars Madris. Kur pazuda filma par Žani Lipki? Satori. Pieejams:
https://satori.lv/article/kur-pazuda-filma-par-zani-lipki 
7. Ilona Brūvere. Tēvs Nakts. Režisors Dāvis Sīmanis. Ilonabruvere.lv Pieejams: 
https://ilonabruvere.lv/publicistika/recenzijas/tevs-nakts-rezisors-davis-simanis/ 

· Pārdomājiet lasītās recenzijas. Vai autoru viedokļi kādā filmas aspektā sakrīt? Miniet piemērus no teksta. 
· Kā Jūs raksturotu recenzentu valodas stilu? Kādi valodas līdzekļi raksturo recenziju/as? 
· Kāds, jūsuprāt, ir kino kritikas uzdevums, mērķis? 
· Kāda ir kino kritikas nozīme kino industrijā un kultūras nozarē kopumā? 
· Kādam, jūsuprāt, jābūt kino kritikas rakstam/ recenzijai? Ko, jūs kā filmas skatītājs, sagaidat no kino kritiķa raksta?  
· Vai, jūsuprāt, kino kritiķu viedokļiem jāsakrīt ar skatītāju viedokli? Kāpēc? 
· Cik bieži pirms vai pēc filmas noskatīšanās Jūs uzmeklējat filmai veltītus rakstus? Vai un kā tas ietekmē skatītāja viedokli par filmu? 
5. Muzeja apmeklējums. Vēstures reprezentācija kino

Laiks: 45 min.
Mācību priekšmeti: vēsture, vizuālā māksla, kultūra un māksla
Atslēgvārdi: vēstures atainojums, tēlveide, kino vēsture, holokausts 

Apmeklējiet Žaņa Lipkes muzeju Ķīpsalā un noskatieties video par filmas galvenā varoņa Žaņa Lipkes tēla tapšanu. Atbildiet uz jautājumiem. 

Video pieejams: youtu.be/H76olIju_ag
Muzeja mājaslapa: lipke.lv 

1. Kā jūs raksturotu vēsturiskā personāža Žaņa Lipkes reprezentāciju Dāvja Sīmaņa filmā “Tēvs Nakts”? Kas no dzirdētā un redzētā Lipkes muzejā netiek atainots filmā? 
2. Kādiem Žaņa Lipkes personības un vēsturiskā laika aspektiem filmā pievēršas tās veidotāji? 
3. Kā filmas galvenā varoņa Žaņa Lipkes tēls palīdz skatītājam atklāt vēstures, šajā gadījumā holokausta, notikumus Latvijā? 
4. Kā empātisks kino vēstījums caur viena vēsturiska personāža skatpunktu palīdz vai traucē izprast vēsturi? 
5. Cik, jūsuprāt, ir svarīgi veidot filmas, kas veltītas konkrētiem vēsturiskiem notikumiem? Kā tas ietekmē sabiedrības kolektīvo vēstures atmiņu? 



6. Papildu filmas skatīšanās. Holokausts kino 

Laiks: 60 min.
Mācību priekšmeti: vēsture, vizuālā māksla, kultūra un māksla
Atslēgvārdi: vēstures atainojums, tēlveide, kino vēsture, holokausts 

Noskatieties vēl vienu filmu no saraksta, kas ataino holokausta notikumus. Analizējiet un salīdziniet konkrēto filmu un Latvijā tapušo “Tēvs Nakts” šādos aspektos: 
· galvenais varonis (kāds tas ir; kā filmā tiek viņš vai viņa reprezentēts; kā tiek veidots raksturs); 
· filmas vēsturiskie apstākļi (kā tiek būvēts emocionālā intensitāte skatītājos; ar kādiem paņēmieniem tas tiek panākts; cik precīza ir filmas vēsturisko apstākļu reprezentācija);
· filmas vēstījums (kā tie atšķiras / neatšķiras / līdzinās; kāds, jūsuprāt, ir filmas veidotāju vēstījums par vēsturi). 

Filmas: 
1. “​​La vita è bella” (Dzīve ir skaista, 1997), rež. Roberto Benigni 
2. “Jojo Rabbit” (Trusis Džodžo, 2019), rež. Taika Waititi 
3. “Schindler's List” (Šindlera saraksts, 1993), rež. Steven Spielberg 
4. “The Pianist” (Pianists, 2002), rež. Roman Polanski 
5. “Europa Europa” (Eiropa, Europa, 1990), rež. Agnieszka Holland 


7. Diskusija. Tēma: varonība

Laiks: 25 min.
Mācību priekšmeti: sociālās zinības, audzināšana
Atslēgvārdi: varonība, tolerance, vēsture 

a. Kas, jūsuprāt, definē “varonību”? Kas raksturo “varoni”?
b. Vai Žanis Lipke ir varonis? Kas viņu par tādu padara - filma vai vēsturiskie apstākļi? 
c. Vai varonis top tikai traģiskos vēstures brīžos? Kāpēc? 
d. Ko nozīmē būt varonim ģimenē/ sabiedrībā/ valstī /pasaulē? 
e. Cik, jūsuprāt, filma “Tēvs Nakts” ir nozīmīga sabiedrībai varoņu un varonības kontekstā? 

